Bronwen Lewis

Cantores, cyfansoddwraig a chyflwynydd radio o bentref Blaendulais yng Nghwm Dulais yw Bronwen Lewis (ganwyd c.1989). Mae'n gweithio'n Gymraeg ac yn Saesneg ac yn adnabyddus fel un o feirniaid cyfres gyntaf y Llais yn 2025. Mae ganddi ddilyniant brwd ar y cyfryngau cymdeithasol.

Bywyd cynnar a phersonol 
Magwyd Lewis yng Nghwm Dulais ger Castell Nedd mewn teulu creadigol a cherddorol, gyda'i thad, ei hewythr a'i thaid i gyd yn rhan o'r un côr a'i mam, a astudiodd argraffu a dylunio mewnol. Bu'n canu'r piano ers yn 5 oed a dysgodd ganu'r gitâr i'w hun yn 13 oed.

Astudiodd Graffeg a Darlunio yng Ngholeg Celf a Dylunio Central Saint Martins yn Llundain.

Gyrfa
Daeth i amlygrwydd drwy wledydd Prydain yn dilyn ei chlyweliad dall ar gyfer Cyfres 2 o'r fersiwn Brydeinig o The Voice gan ganu fersiwn o'r gân ‘Fields of Gold’ gan Sting yn y Gymraeg a'r Saesneg.

Yn dilyn hynny cafodd ran yn y ffilm Pride a enillodd wobr BAFTA, gan ganu cân o'r enw Bread and Roses. 

Rhyddhawyd ei halbwm cyntaf, ‘Home’, yn 2016 ac fe gyrhaeddodd Record yr Wythnos ar BBC Radio Wales.

Mae'n gigio ar hyd a lled y Deyrnas Unedig, gan gynnwys sawl taith gyda'r canwr a'r perfformiwr, Max Boyce.

Cyhoeddodd albwm 'Live in Swansea' gyda Max Boyce yn 2019.

Rhyddhaodd ei albwm nesa, 'Canvas', yn 2021.

Yn ystod y cyfnod clo a achoswyd gan Covid-19 yng Ngymru, enillodd Bronwen gefnogaeth enfawr ar y cyfryngau cymdeithasol pan berfformiodd dros 45 o gyngherddau, fwy neu lai, o'i stiwdio gartref. Aeth ei fideos TikTok, oedd yn cynnwys fersiynau iaith Gymraeg o ganeuon Saesneg adnabyddus, yn firal hefyd. Daeth hyn â sylw iddi ar Sioe Frecwast BBC Radio 1 gyda Greg James.

Yn 2025, hi oedd llywydd Dydd Mercher yn Eisteddfod Genedlaethol yr Urdd, Dur a Môr.

Gyrfa Radio
Bu i lwyddiant a chymeriad agos-atoch Lewis arwain iddi fod yn rhan o sgwrs ddwywaith ar BBC Radio 1 gyda'r DJ Greg James. Gofynnodd cynhyrchydd Greg iddi ysgrifennu dolen gerddorol newydd ar gyfer y sioe a recordio trac dwyieithog, ‘Friday’ gan Riton x Nightcrawlers ar gyfer Radio 1 yn unig, y gwnaethant ei chwarae i dros 5 miliwn o wrandawyr. 

Dechreuodd gyflwyno raglen ar ddydd Sul i BBC Radio Wales ym mis Mawrth 2023.

Yn Ebrill 2025 bu iddi gyflwyno ar BBC Radio 2 dros gyfnod o hoe gan y cyflwynydd Cymraeg arall, Owain Wyn Evans ar fore Iau 25 Ebrill 2025 rhwng 4.00-6.30am.

Y Llais
Yn 2025, roedd Lewis yn un o hyfforddwyr y Llais, fersiwn Gymraeg o fformat cystadleuaeth canu fyd-eang, The Voice ynghyd â Bryn Terfel, Yws Gwynedd, ac Aleighcia Scott.

Ymysg uchafbwyntiau'r gyfres oedd i'r ymgeisydd Emma Winter berfformio fersiwn o gân a gyfansoddwyd gan Bronwen, 'Ti a Fi', yn ei chlyweliad i'r beirniaid. Canodd yr athrawes 32 oed o Droed-y-rhiw ym Merthyr Tudful gân Bronwen a'i dewis i fod ar dîm Lewis.

 Recordiau 
 Albymau 
 Home - 2016
 Live at Swansea - 2019
 Canvas - 2021

Cyfeiriadau

Dolenni allanol
 Tudalen Facebook Bronwen Lewis
 Tudalen Bronwen Lewis ar wefan BBC Radio Wales

Categori:Cantorion benywaidd o Gymru
Categori:Genedigaethau'r 1980au
Categori:Pobl o Gastell-nedd